Eskom hou ligte aan op eerste dag van skool(Argieffoto: pixabay) Dit was Woensdagoggend terug skool toe – en minstens sonder beurtkrag. Eskom het vroegoggend gesê geen beurtkrag word vir vandag beplan nie, goeie nuus vir die skole waar miljoene leerders vandag met die 2020-skooljaar begin het. “Eskom beoog nie om beurtkrag in werking te stel nie, ten spyte daarvan dat die stelsel weens steenkoolhanteringsprobleme onder druk is. Die probleme by steenkoolkragsentrales is veroorsaak deur oorstromings. “Ons herstelplanne is op dreef en ons sien reeds dat sommige eenhede aanlyn kom,” het Eskom gesê. Teen vanoggend 07:00 was onbeplande instandhoudingswerk of meganiese probleme verantwoordelik vir ŉ verlies van 12 312 MW uit die stelsel. “Ons spanne werk hard om te verseker die eenhede word aanlyn gebring sodat kapasiteit verhoog kan word. “Ons sal noodreserwes gebruik om die huidige kapasiteit ŉ hupstoot te gee en het genoeg reserwes by ons pompopgaarskemas en dieselopwekkers opgebou.”